ทองเปลว ชลภูมิ

ทองเปลว ชลภูมิ (6 กุมภาพันธ์ พ.ศ. 2455 – 4 มีนาคม พ.ศ. 2492) เป็นนักการเมืองชาวไทย เคยดำรงตำแหน่งรัฐมนตรี และสมาชิกสภาผู้แทนราษฎรจังหวัดปราจีนบุรี หนึ่งในสี่รัฐมนตรีที่ถูกสังหารเมื่อ พ.ศ. 2492 ซึ่งประกอบด้วย นายจำลอง ดาวเรือง, นายทองอินทร์ ภูริพัฒน์ และนายถวิล อุดล 

เขาเป็นอดีตเลขาธิการสภาผู้แทนราษฎร และอดีตเลขาธิการนายกรัฐมนตรี สิริอายุ 37 ปี

ประวัติ
ดร.ทองเปลว ชลภูมิ เกิดเมื่อวันที่ 6 กุมภาพันธ์ พ.ศ. 2455 ที่อำเภออัมพวา จังหวัดสมุทรสงคราม ในครอบครัวที่มีอาชีพค้าขาย ในวัยเด็กจึงย้ายสถานที่เรียนไปหลายจังหวัดในเขตภาคกลาง ก่อนจะเดินทางเข้ากรุงเทพมหานคร ศึกษาต่อที่โรงเรียนเทพศิรินทร์ จบการศึกษาในปี พ.ศ. 2472 จากนั้นจึงได้เข้าทำงาน แล้วเข้าศึกษาต่อที่โรงเรียนกฎหมายของนายปรีดี พนมยงค์ แล้วเป็นหนึ่งในลูกศิษย์ของนายปรีดี ในปี พ.ศ. 2474 ได้นำหนังสือ ทรัพยศาสตร์ มาตีพิมพ์เล่มใหม่อีกครั้ง และเข้าร่วมเป็นคณะราษฎรสายพลเรือน มีน้องชายชื่อ พายัพ ชลภูมิ ชีวิตสมรสของท่านนั้นมีภรรยาชื่อนางนิ่มนวล ชลภูมิ

งานการเมือง 
ดร.ทองเปลว ชลภูมิ ได้รับเลือกตั้งสมาชิกสภาผู้แทนราษฎรครั้งแรกใน พ.ศ. 2489 และได้รับเลือกรวม 1 สมัย

สมาชิกสภาผู้แทนราษฎร 
ดร.ทองเปลว ชลภูมิ ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ

 การเลือกตั้งสมาชิกสภาผู้แทนราษฎรไทยเป็นการทั่วไป สิงหาคม พ.ศ. 2489 (เลือกตั้งเพิ่มเติม) จังหวัดปราจีนบุรี (ต่อมาเข้าร่วมกับพรรคแนวรัฐธรรมนูญ)

รัฐมนตรี 
ดร.ทองเปลว ชลภูมิ ได้รับการแต่งตั้งเป็นรัฐมนตรี 1 สมัย
 รัฐมนตรี ในคณะรัฐมนตรีไทย คณะที่ 17 ของพลเรือตรี ถวัลย์ ธำรงนาวาสวัสดิ์

การเสียชีวิต 

ดร.ทองเปลว ชลภูมิ ถูกจับกุมพร้อมกับ อดีตรัฐมนตรีอีสานอีก 3 คน คือ นายถวิล อุดล, นายทองอินทร์ ภูริพัฒน์ และนายจำลอง ดาวเรือง ถูกนำตัวไปสังหารที่บริเวณทุ่งบางเขน ถนนพหลโยธิน กิโลเมตรที่ 14 ในวันที่ 4 มีนาคม พ.ศ. 2492 โดย กรมตำรวจ ในเวลานั้นอ้างเหตุว่า มีโจรคอมมิวนิสต์มลายู มาชิงตัว 4 อดีตรัฐมนตรี และเกิดการต่อสู้ขึ้น จนทำให้ทั้ง 4 คน ถูกลูกหลงเสียชีวิตทั้งหมด แต่ไม่ใคร่จะมีใครเชื่อข้ออ้างดังกล่าวนัก เนื่องจากไม่มีตำรวจเสียชีวิตหรือบาดเจ็บแม้แต่รายเดียว

อ้างอิง

แหล่งข้อมูลอื่น 
 บันทึกของ คดีสังหาร 4 อดีตรัฐมนตรีอีสาน พ.ศ. 2492
  4 มีนาคม 2556 ครบ 64 ปี เหตุการณ์สังหารหมู่ 4 อดีตรัฐมนตรีในเขตเมืองหลวง
ดร.ทองเปลว ชลภูมิ : รัฐมนตรีผู้ถูกยิงทิ้ง 

บุคคลจากอำเภออัมพวา
นักการเมืองไทย
รัฐมนตรีไทยที่ไม่ได้ประจำกระทรวง
สมาชิกสภาผู้แทนราษฎรจังหวัดปราจีนบุรี
พรรคแนวรัฐธรรมนูญ
สมาชิกคณะราษฎร
บุคคลจากโรงเรียนเทพศิรินทร์
เสียชีวิตจากอาวุธปืน
นักการเมืองไทยที่ถูกลอบสังหาร
บุคคลในประวัติศาสตร์กรุงรัตนโกสินทร์